വിദേശികള്ക്ക് റിയല് എസ്റ്റേറ്റ് ഉടമാവകാശം ആലോചനയില് കുവൈത്ത് സിറ്റി: കുവൈത്തില് റിയല് എസ്റ്റേറ്റ് മേഖലയില് വിദേശ നിക്ഷേപത്തിന് അവസരമൊരുക്കുന്നത് ആലോചനയിലെന്ന് റിപ്പോര്ട്ട്. റിയല് എസ്റ്റേറ്റ് വികസനത്തിനാവശ്യമായ ഭവന നയ പരിഷ്കരണം സര്ക്കാറിെന്റ പരിഗണനയിലാണ്.വിദേശികള്ക്ക് റിയല് എസ്റ്റേറ്റ് ഉടമാവകാശം നല്കുന്നത് ഉള്പ്പെടെ പരിഷ്കരണങ്ങള് പരിഗണിക്കുന്നതായാണ് റിപ്പോര്ട്ട്. മേഖലയില് നിക്ഷേപം വര്ധിക്കുന്നത് വികസനത്തിന് ഗതിവേഗം പകരുമെന്നും സാമ്ബത്തിക വ്യവസ്ഥക്ക് കരുത്ത് നല്കുമെന്നുമാണ് വിലയിരുത്തല്. നികുതി ചുമത്തി വിദേശികള്ക്ക് റിയല് എസ്റ്റേറ്റ് ആസ്തികളില് ഉടമാവകാശം നല്കുന്നതാണ് ആലോചിക്കുന്നത്. ഭവനവായ്പ അനുവദിക്കുന്നതിലും ഭൂമി വിതരണം നടത്തുന്നതിലും ഉദാരസമീപനം സ്വീകരിക്കും. വിദേശികള് വലിയതോതില് കുവൈത്ത് വിട്ടതോടെ റിയല് എസ്റ്റേറ്റ് മേഖല മാന്ദ്യം അനുഭവിക്കുന്നുണ്ട്. റെസിഡന്ഷ്യല്, കമേഴ്സ്യല് കെട്ടിടങ്ങളില് വാടക കുറക്കാന് ബന്ധപ്പെട്ടവര് നിര്ബന്ധിതരായി. കോവിഡ് പ്രതിസന്ധി റിയല് എസ്റ്റേറ്റ് മേഖലയെ കാര്യമായി ബാധിച്ചു. 61,000 അപ്പാര്ട്ട്മെന്റുകളാണ് ഒഴിഞ്ഞുകിടക്കുന്നതെന്നാണ് യൂനിയന് വ്യക്തമാക്കുന്നത്. താമസക്കാരുള്ള അപ്പാര്ട്ട്മെന്റുകള് 3,35,100 എണ്ണം ആണ്. 84.6 ശതമാണ് ഒക്യുപെന്സി. കോവിഡ് കാലത്ത് അപ്പാര്ട്ട്മെന്റുകളുടെ വാടകയില് 10 മുതല് 15 ശതമാനം വരെ കുറവുണ്ടായി. സ്വദേശിവത്കരണവും ജീവിതച്ചെലവ് വര്ധിച്ചതും കാരണം വിദേശി കുടുംബങ്ങള് കുറഞ്ഞു. ഫഹാഹീല്, ജലീബ് അല് ശുയൂഖ്, മംഗഫ്, അബൂഹലീഫ, സാല്മിയ, ഖൈത്താന് എന്നിവിടങ്ങളില് ഒഴിഞ്ഞുകിടക്കുന്ന ഫ്ലാറ്റുകള് നിരവധിയാണ്. വാടകക്ക് ആളെ ആവശ്യമുണ്ടെന്ന ബോര്ഡുകള് നിരവധി കെട്ടിടങ്ങളുടെയും മുന്നിലുണ്ട്. ഇതിനിടയിലും പുതിയ ഫ്ലാറ്റ് സമുച്ചയങ്ങളുടെ നിര്മാണം പുരോഗമിക്കുന്നുണ്ട്. കോവിഡ് പ്രതിസന്ധി ഒഴിയുന്നതോടെ മേഖല തിരിച്ചുവരുമെന്ന പ്രതീക്ഷയിലാണിത്.